*Likumprojekts*

**Energoefektivitātes likums**

**I nodaļa. Vispārīgie noteikumi**

**1. pants. Likumā lietotie termini**

(1) Šajā likumā ir lietoti tādi paši termini kā [Enerģētikas likumā](http://likumi.lv/ta/id/49833-energetikas-likums), ciktāl šajā likumā nav noteikts citādi.

(2) Likumā ir lietoti šādi termini:

1) **atbildīgā puse** **-** sadales sistēmas operators vai enerģijas mazumtirgotājs, kuram ir saistoša valsts energoefektivitātes pienākuma shēma;

2) **būtiska modernizācija** – modernizācija, kuras izmaksas pārsniedz 50% no ieguldījuma izmaksām par līdzvērtīgu jaunu iekārtu;

3) **enerģija** – šā likuma izpratnē: prece ar noteiktu vērtību – kurināmais, siltumenerģija, atjaunojamā enerģija, elektroenerģija vai jebkāds cits enerģijas veids;

4) **enerģijas galapatēriņš -** enerģijas patēriņš rūpniecībā, transportā, mājsaimniecībās, pakalpojumu sektorā un lauksaimniecībā. Tajā nav ietverta enerģijas piegāde pārveidošanas sektoram un pašai enerģētikas nozarei;

5) **energoefektivitāte** **–** attiecība starp iegūto pakalpojumu, precēm vai enerģiju un patērēto enerģiju;

6) **energoefektivitātes paaugstināšana –** energoefektivitātes uzlabošana tehnoloģisku, galalietotāju rīcības vai saimniecisku darbību rezultātā;

7) **energoefektivitātes paaugstināšanas pasākumi** - tādas darbības, kuru rezultātā tiek panākts pārbaudāms, izmērāms vai aprēķināms energoefektivitātes paaugstinājums;

8) **enerģijas ietaupījums -** ietaupītās enerģijas apjoms, ko nosaka, izmērot vai novērtējot patēriņu pirms un pēc viena vai vairāku energoefektivitātes paaugstināšanas pasākumu īstenošanas;

9) **energoefektivitātes pakalpojums -** pakalpojums, ko sniedz komersants ar mērķi panākt pārbaudāmu, izmērāmu vai aprēķināmu energoefektivitātes paaugstināšanos vai primārās vai gala enerģijas ietaupījumus, kas gūti no energoefektivitātes paaugstināšanas pasākumiem; pakalpojumā var būt iekļautas pakalpojuma sniegšanai vajadzīgās ekspluatācijas, uzturēšanas un kontroles darbības un to sniedz, pamatojoties uz energoefektivitātes pakalpojuma līgumu. Energoefektivitātes pakalpojumu izmaksas nevar iekļaut sabiedrisko pakalpojumu tarifos (cenās);

10) **energoefektivitātes pakalpojumu sniedzējs** **-** komersants, kas sniedz energoefektivitātes pakalpojumus vai veic citus energoefektivitātes paaugstināšanas pasākumus galalietotāja iekārtās vai telpās;

11) **energoaudits** **-** darbības, kuras tiek veiktas, lai iegūtu informāciju par enerģijas patēriņa struktūru ēkās vai ēku grupās, procesos vai iekārtās, kā arī noteiktu un novērtētu ekonomiski pamatotas enerģijas ietaupījuma iespējas, un kuru rezultāti tiek apkopoti ziņojumā;

12) **energopārvaldības sistēma** **-** saistītu elementu kopums, ar ko izveido rīcības plānu, nosaka energoefektivitātes mērķus, kā arī nosaka procedūras šo mērķu sasniegšanai;

13) **enerģijas mazumtirgotājs** **-** fiziska vai juridiska persona, kas pārdod enerģiju galalietotājiem;

14) **energoefektivitātes politikas pasākums** **-** regulatīvs, finanšu, fiskāls, brīvprātīgs vai informācijas sniegšanas instruments, kas ir izveidots un tiek īstenots, lai tirgus dalībniekiem radītu atbalsta sistēmu, prasību vai stimulu nodrošināt un pirkt energoefektivitātes pakalpojumus un īstenot citus energoefektivitātes paaugstināšanas pasākumus;

15) **individuālais komercuzskaites mēraparāts** – mērīšanas ierīce vai mērīšanas ierīču sistēma enerģijas patēriņa uzskaitei norēķinu vajadzībām;

16) **lielais uzņēmums** – uzņēmums, kurā, balstoties uz darba līgumu, tiek nodarbināti vairāk nekā 249 darbinieki un kuru gada apgrozījums pārsniedz 50 miljonus *euro*, un/vai gada bilance kopumā pārsniedz 43 miljonus *euro*;

17) **primārās enerģijas patēriņš -** energoresursu patēriņš pārveidošanas sektorā, enerģētikas sektorā, visās tautsaimniecības nozarēs, kā arī mājsaimniecībās, neietverot energoresursus, kuri izmantoti kā izejvielas dažādās nozarēs un kuri nav patērēti kā kurināmie vai pārveidoti citā kurināmā veidā;

18) **viedais komercuzskaites mēraparāts (mēraparātu sistēma)** **-** elektroniska ierīce (elektroniska sistēma), ar ko var mērīt un monitorēt enerģijas patēriņu un ar ko var pārraidīt un saņemt datus, izmantojot kādu elektroniskās saziņas veidu.

**2. pants. Likuma mērķis**

Likuma mērķis ir:

1) izmaksu efektīva energoefektivitātes paaugstināšana enerģijas ražošanā, pārvadē, sadalē un galapatēriņā;

2) energoefektivitātes pakalpojumu un energoefektivitātes pakalpojumu tirgus attīstība;

3) valsts parauga lomas stiprināšana energoefektivitātes jomā.

**3. pants. Likuma darbības joma**

Likums nosaka:

1) valsts energoefektivitātes plānošanas un uzraudzības prasības;

2) par energoefektivitātes mērķu sasniegšanu atbildīgās ministrijas tiesības un pienākumus;

3) valsts rīcību alternatīvo pasākumu plānošanā energoefektivitātes mērķu sasniegšanai, tai skaitā lai samazinātu valsts energoefektivitātes pienākuma shēmā iekļaujamo energoefektivitātes pasākumu apjomu;

4) valsts energoefektivitātes pienākuma shēmas izveidošanas nosacījumus;

5) enerģijas galapatēriņa efektivitātes paaugstināšanas un energoefektivitātes pakalpojumu veicināšanas pasākumus;

6) enerģijas ražošanas, pārvades un sadales efektivitātes nosacījumus;

7) atbildību par šajā likumā noteikto prasību neizpildi.

**II nodaļa. Valsts energoefektivitātes politikas plānošana un uzraudzība**

**4. pants. Indikatīvais valsts enerģijas ietaupījumu mērķis**

(1) Indikatīvo valsts enerģijas ietaupījumu mērķi izsaka kā primāro enerģijas patēriņu un atbilstošo enerģijas galapatēriņu. To nosaka un aprēķina Ekonomikas ministrija, kas ir par enerģētikas politikas īstenošanu atbildīgā ministrija (turpmāk — atbildīgā ministrija).

(2) Indikatīvā valsts enerģijas ietaupījumu mērķa sasniegšanai izstrādā valsts energoefektivitātes rīcības plānu, kurš iekļauj energoefektivitātes paaugstināšanas politikas pasākumus, tostarp energoefektivitātes pienākuma shēmu un tai alternatīvo pasākumu aprakstu.

(3) Atbildīgā ministrija apkopo visu tās rīcībā esošo informāciju par īstenotajiem energoefektivitātes politikas paaugstināšanas pasākumiem, pamatojoties uz šo informāciju, analizē valsts energoefektivitātes rīcības plāna izpildes un indikatīvā valsts enerģijas ietaupījuma mērķa vai citu energoefektivitātes mērķu sasniegšanas izpildes gaitu.

(4) Atbildīgā ministrija informē sabiedrību par pieejamiem energoefektivitātes politikas pasākumiem, kas vērsti uz galalietotāju uzvedības maiņu, un atbalsta programmām, kā arī iespējām kredītiestādēm piedalīties energoefektivitātes paaugstināšanas pasākumu finansēšanā.

(5) Atbildīgā ministrija izstrādā pasākumus, lai sekmētu efektīvu enerģijas izmantošanu mājsaimniecībās un citos patērētājos ar zemu enerģijas patēriņu. Šādi pasākumi var ietvert informācijas sniegšanu par energoefektivitātes paaugstināšanas pasākumiem un rentablām, viegli īstenojamām izmaiņām enerģijas izmantošanā, paraugprojektu ieviešanu, fiskāliem stimuliem.

**5. pants.** **Valsts energoefektivitātes fonds**

(1) Energoefektivitātes paaugstināšanas nodrošināšanai Ministru kabinets izveido valsts energoefektivitātes fondu. Fonda mērķis ir atbalstīt valsts iniciatīvas energoefektivitātes jomā.

(2) Valsts energoefektivitātes fonda un pašvaldības energoefektivitātes fonda uzdevumus, struktūru, finansējuma avotus un tā rīcībā esošo finanšu līdzekļu izlietošanas kārtību nosaka Ministru kabinets.

**6. pants. Energoefektivitātes monitorings**

(1) Atbildīgā ministrija izveido un pārrauga energoefektivitātes monitoringa sistēmu, kā arī veic enerģijas ietaupījuma uzskaiti.

(2) Energoefektivitātes monitoringa mērķis ir apkopot un sistematizēt informāciju par visiem energoefektivitātes paaugstināšanas pasākumiem, kas īstenoti ar šā likuma 6. panta ceturtajā daļā minētajiem atbalsta veidiem un to rezultātiem, kā arī jebkuru citu ar energoefektivitātes paaugstināšanu saistītu informāciju, lai nodrošinātu indikatīvā valsts enerģijas ietaupījuma mērķa vai citu energoefektivitātes mērķu sasniegšanas procesa un valsts energoefektivitātes rīcības plāna izpildes kontroli.

(3) Par finansējuma piešķiršanu atbildīgās iestādes ievieš to pārziņā esošajām aktivitātēm energoefektivitātes rezultatīvos rādītājus vai projektu vērtēšanas kritērijus arī tām aktivitātēm, kas tiešā veidā nav vērstas uz energoefektivitātes paaugstināšanu, bet sekmē to.

(4) Jebkurš tāda projekta finansējuma saņēmējs, kurā viens no rezultatīvajiem rādītājiem ir paaugstināta energoefektivitāte, ja attiecīgais projekts ir pilnībā vai daļēji īstenots, izmantojot tādus atbalsta veidus kā maksājumi no valsts vai pašvaldības budžeta, valsts vai pašvaldības galvojumi, kredītu procentu likmju subsidēšana, kā arī cita finanšu palīdzība, kas tiek piešķirta vai sniegta no valsts, pašvaldības vai Eiropas Savienības budžeta līdzekļiem un ārvalstu finanšu palīdzības līdzekļiem, reizi gadā piecus gadus pēc projekta pabeigšanas sniedz informāciju atbildīgajai iestādei atbilstoši noslēgtajam līgumam, par attiecīgā objekta enerģijas patēriņu pirms un pēc projekta īstenošanas. Atbildīgā iestāde, kas minēta šī panta trešajā daļā, ziņo atbildīgajai ministrijai apkopoto informāciju.

**7. pants. Energoefektivitāte valsts un pašvaldību sektorā**

(1) Valsts iestādēm un pašvaldībām ir tiesības:

1) izstrādāt un pieņemt energoefektivitātes plānu, atsevišķu vai kā daļu no pašvaldību teritorijas attīstības plānošanas dokumenta, kurā iekļauti noteikti energoefektivitātes mērķi un pasākumi;

2) atsevišķi vai kā daļu no sava energoefektivitātes plāna īstenošanas ieviest energopārvaldības sistēmu;

3) izmantot energoefektivitātes pakalpojumus un slēgt energoefektivitātes līgumus, lai īstenotu energoefektivitātes paaugstināšanas pasākumus.

(2) Republikas pilsētu pašvaldības savā saimniecībā ievieš un sertificē energopārvaldības sistēmu atbilstoši LVS EN ISO 50001:2012 standartam.

(3) Novadu pilsētu pašvaldības, kuru teritorijas attīstības līmeņa indekss ir lielāks par 0,5 un iedzīvotāju skaits pārsniedz 10 000, savā saimniecībā ievieš energopārvaldības sistēmu atbilstoši LVS EN ISO 50001:2012 standartam.

(4) Valsts iestāde vai pašvaldība 2 mēnešu laikā no energopārvaldības sistēmas ieviešanas nosūta atbildīgajai ministrijai valsts iestādes vai pašvaldības vadītāja parakstītu paziņojumu un dokumentāciju, kas apliecina energopārvaldības sistēmas ieviešanu vai sertifikāciju. Ministru kabinets nosaka kārtību, kādā valsts iestāde vai pašvaldība paziņo par energopārvaldības sistēmas ieviešanu, paziņojuma un tam pievienojamo dokumentu saturu, kā arī kārtību, kādā tiek pārbaudīta un apstiprināta energopārvaldības sistēmas ieviešana valsts iestādē vai pašvaldībā.

(5) Valsts iestāde vai pašvaldība, kas ieviesusi energopārvaldības sistēmu, katru gadu informē atbildīgo ministriju par energopārvaldības sistēmas darbības rezultātā iegūto enerģijas ietaupījumu. Ministru kabinets nosaka kārtību, kādā valsts iestāde vai pašvaldība ziņo par energopārvaldības sistēmas īstenošanas rezultātā iegūtajiem enerģijas ietaupījumiem.

(6) Atbildīgā ministrija savā tīmekļa vietnē publicē vadlīnijas energopārvaldības sistēmas ieviešanai pašvaldībās, kā arī publisko un regulāri atjauno to pašvaldību un valsts iestāžu sarakstu, kuras ieviesušas energopārvaldības sistēmu.

(7) Energopārvaldības sistēmas ieviešana tiek ņemta vērā valsts iestāžu un pašvaldību iesniegto projektu iesniegumu vērtēšanā.

(8) Pašvaldības var veidot pašvaldības energoefektivitātes fondu. Šā likuma 11. panta ceturtajā daļā minētajā gadījumā pašvaldība nodrošina atbildīgās puses obligātā enerģijas galapatēriņa ietaupījuma mērķa izpildi, energoefektivitātes paaugstināšanas pasākumu veikšanu un enerģijas ietaupījumu ziņošanu atbilstoši šā likuma 6. pantam.

**III nodaļa. Enerģijas galapatēriņa efektivitātes un energoefektivitātes pakalpojumu veicināšana, energoefektivitātes pienākuma shēma**

**8. pants. Vienošanās par energoefektivitātes paaugstināšanu**

(1) Enerģijas galapatēriņa efektivitātes un energoefektivitātes pakalpojumu veicināšanai noslēdz vienošanos par energoefektivitātes paaugstināšanu.

(2) Vienošanās par energoefektivitātes paaugstināšanu paredz iespēju:

1) nozaru asociācijām, komersantiem vai pašvaldībām noslēgt vienošanos ar valsti atbildīgās ministrijas personā par energoefektivitātes paaugstināšanas pasākumu īstenošanu;

2) atbildīgajai ministrijai, ievērojot valsts atbalsta regulējumu, sniegt atbalstu energoauditiem un atsevišķiem energoefektivitātes paaugstināšanas pasākumiem, kas tiek īstenoti saskaņā ar šo vienošanos.

(3) Kārtību, kādā tiek noslēgta vienošanās par energoefektivitātes paaugstināšanu un uzraudzīta tās izpilde, kā arī atbalsta energoauditiem piešķiršanas nosacījumus vienošanās par energoefektivitātes paaugstināšanu ietvaros, nosaka Ministru kabinets.

**9. pants. Energoefektivitātes pakalpojumi**

(1) Energoefektivitātes pakalpojuma līgums ir līgums starp energoefektivitātes pakalpojuma saņēmēju un sniedzēju par noteiktu energoefektivitātes paaugstināšanas pasākumu īstenošanu, ja ieguldījumus (darbu, piegādes vai pakalpojumus) šajos pasākumos saņēmējs apmaksā atbilstoši līgumā atrunātam panāktam energoefektivitātes paaugstinājumam vai finanšu ietaupījumam un ja energoefektivitātes pakalpojuma saņēmējs pārrauga līguma ieviešanu visā tā darbības laikā.

(2) Energoefektivitātes pakalpojumu sniegšanai ir jāatbilst šādiem nosacījumiem:

1) energoefektivitātes pakalpojuma līgumā iekļaujama informācija par:

a) energoefektivitātes pakalpojuma saņēmēju (pasūtītāju),

b) energoefektivitātes pakalpojuma sniedzēju (izpildītāju),

c) trešo personu sniegto finansējumu, ja tāds tiek izmantots,

d) enerģijas galapatēriņu,

e) ieteicamajiem energoefektivitātes paaugstināšanas pasākumiem,

f) energoefektivitātes pakalpojuma sniedzēja garantētajiem energoefektivitātes paaugstināšanas pasākumiem un to novērtējumu,

g) projekta finansēšanas shēmu,

h) paredzamo maksājuma veidu,

i) citiem jautājumiem;

2) energoefektivitātes pakalpojuma izmaksas sedz ar daļu no tā energoefektivitātes paaugstinājuma vai enerģijas ietaupījuma finanšu vērtības, kurš ir radies energoefektivitātes pakalpojuma rezultātā;

3) energoefektivitātes pakalpojuma sniedzējs uzņemas projekta finansiālos, tehniskos un komerciālos riskus.

(3) Atbildīgā ministrija savā tīmekļa vietnē publicē:

1) vadlīnijas energoefektivitātes pakalpojuma līgumu izstrādāšanai;

2) informāciju par energoefektivitātes pakalpojumu sniedzējiem pieejamiem finanšu avotiem;

3) informāciju par paraugpraksi energoefektivitātes pakalpojuma līgumu slēgšanā;

4) informāciju par neatkarīgu starpnieku (renovācijas procesa administratoru) darbības iespējām energoefektivitātes pakalpojumu tirgū;

5) energoefektivitātes pakalpojuma līguma ar publisko sektoru paraugu.

(5) Sadales sistēmu operatoriem un enerģijas mazumtirgotājiem ir aizliegts veikt darbības, kas varētu kavēt energoefektivitātes pakalpojumu un citu energoefektivitātes paaugstināšanas pasākumu pieprasīšanu un sniegšanu.

(6) Par šā panta piektās daļas prasību nepildīšanu sadales sistēmas operatoram vai enerģijas mazumtirgotājam piemērojama Latvijas Administratīvo pārkāpumu kodeksā noteiktā atbildība.

**10. pants. Galalietotāju nodrošināšana ar informāciju, enerģijas patēriņa uzskaite**

(1) Elektroenerģijas, gāzes vai siltumenerģijas tirgotājs galalietotājam, nepieprasot atsevišķu samaksu, nodrošina iespēju saņemt:

1) rēķinu un rēķinu informāciju;

2) pieeju galalietotāja enerģijas patēriņa datiem.

(2) daudzdzīvokļu ēkās, kuras pieslēgtas centralizētajai siltumapgādei, rēķinu informācijas sagatavošanas un saņemšanas par individuālu siltuma patēriņu dzīvokļos pakalpojuma izmaksas var prasīt segt dzīvokļu īpašniekiem, ciktāl šādas izmaksas ir pamatotas. Pēc dzīvokļa īpašnieka pieprasījuma šo izmaksu pamatotību pārbauda Patērētāju tiesību aizsardzības centrs.

(3) Mājas pārvaldnieks pēc mājas īpašnieka pieprasījuma bez maksas, nodrošina:

1) saprotamu skaidrojumu par katra galalietotāja patērētā enerģijas apjoma noteikšanu;

2) gadījumos, kad no enerģijas mazumtirgotājiem saņemti enerģijas tirdzniecības piedāvājumi, šajos piedāvājumos iesniegto informāciju.

(4) Sistēmas operators, uzstādot viedo komercuzskaites mēraparātu, nodrošina galalietotājiem informāciju par mēraparāta rādījumu pārvaldības un enerģijas patēriņa pārraudzības iespējām.

(5) Individuālos komercuzskaites mēraparātus vienmēr uzstāda gadījumos, kad:

1) tiek aizstāts lietošanā esošs komercuzskaites mēraparāts, un tas ir tehniski iespējams un rentabli attiecībā pret potenciālo enerģijas ietaupījumu;

2) energoapgādes tīklam tiek pieslēgta jauna ēka;

3) tiek rekonstruēta vai renovēta ēka atbilstoši Ēku energoefektivitātes likuma 4. panta trešajai daļai.

(6) Sistēmas operators, ņemot vērā galalietotāju vajadzības un potenciālos ieguvumus, nosaka minimālās viedā komercuzskaites mēraparāta funkcijas, tai skaitā iespēju iegūt informāciju par faktisko enerģijas patēriņu konkrētā izmantošanas laikā.

(7) Sistēmas operators saskaņā ar Fizisko personu datu aizsardzības likuma prasībām nodrošina viedo komercuzskaites mēraparātu sistēmas datu drošumu, kā arī galalietotāju datu aizsardzību.

(8) Par šā panta pirmās daļas prasību nepildīšanu elektroenerģijas, gāzes vai siltumenerģijas tirgotājam piemērojama Latvijas Administratīvo pārkāpumu kodeksā noteiktā atbildība.

**11. pants. Energoefektivitātes pienākuma shēma**

(1) Atbildīgā ministrija nosaka obligāto enerģijas galapatēriņa ietaupījuma mērķi un seko tā izpildes gaitai.

(2) Obligāto enerģijas galapatēriņa ietaupījuma mērķi sasniedz, piemērojot alternatīvos energoefektivitātes pasākumus galapatēriņā, energoefektivitātes pienākuma shēmu vai abu iepriekš minēto iespēju kombināciju.

(3) Ministru kabinets apstiprina alternatīvo pasākumu rīcības plānu, kas ietver pasākumu ieviešanas termiņus un atbilstoši tiem aprēķināto ikgadējo gala enerģijas ietaupījumu, pasākumu ieviešanas mehānismu, atbildīgās institūcijas un finansējuma avotus. Alternatīvo pasākumu plāna izstrādē ņem vērā šādus apsvērumus:

1) nodrošināt maksimālu izmaksu efektīvu enerģijas ietaupījumu gala patērētājos;

2) atbilstoši alternatīvajos pasākumos sasniegtajam gala enerģijas ietaupījumu apjomam samazināt energoefektivitātes pienākumu shēmas atbildīgo pušu sasniedzamo obligātā enerģijas galapatēriņa ietaupījuma mērķa daļu.

 (4) Atbildīgā ministrija izveido un ievieš energoefektivitātes pienākuma shēmu. Energoefektivitātes pienākuma shēmas atbildīgās puses līdz 2020. gada 31. decembrim sasniedz obligātu enerģijas galapatēriņa ietaupījuma mērķi.

(5) Atbildīgā puse var veikt iemaksas valsts vai pašvaldības energoefektivitātes fondā atbilstoši tai noteiktajam obligātajam enerģijas galapatēriņa ietaupījuma mērķim. Iemaksu apmērs valsts vai pašvaldības energoefektivitātes fondā proporcionāli sedz atbildīgajai pusei noteikto obligātā enerģijas galapatēriņa ietaupījuma mērķa apjomu.

(6) Energoefektivitātes pienākuma shēmas izveidošanas mērķi, atbildīgo pušu izvēles kritērijus, atbildīgo pušu obligāto enerģijas galapatēriņa ietaupījumu mērķu noteikšanas metodiku, atbildīgo pušu obligāto enerģijas galapatēriņa ietaupījumu mērķu un alternatīvo pasākumu ietaupījumu apjomu, kā arī iegūtā enerģijas ietaupījuma monitoringa un verifikācijas sistēmu nosaka Ministru kabinets.

(7) Atbildīgajai pusei radušās izmaksas par energoefektivitātes pasākumiem pie galalietotāja pēc to īstenošanas var iekļaut enerģijas tarifos atbilstoši Sabiedrisko pakalpojumu regulēšanas komisijas apstiprinātajai metodikai.

(8) Par obligātā enerģijas galapatēriņa ietaupījuma mērķa neizpildi energoefektivitātes pienākuma shēmas atbildīgajai pusei piemērojama Latvijas Administratīvo pārkāpumu kodeksā noteiktā atbildība.

**IV nodaļa. Energoauditi**

**12. pants. Energoaudita minimālie kritēriji**

(1) Energoaudits atbilst sekojošiem minimālajiem kritērijiem:

1) energoaudita pamatā ir dati par enerģijas patēriņu un elektroenerģijas slodzes profiliem;

2) energoaudits ietver detalizētu pārskatu par ēkas vai ēku grupas, rūpnieciskās darbības vai iekārtas, tai skaitā pārvadājumu, enerģijas patēriņa profilu;

3) ja tas ir ekonomiski pamatoti, energoauditā iekļauj plānoto energoefektivitātes paaugstināšanas pasākumudzīves cikla izmaksu analīzi;

4) energoaudita rezultāti dod skaidru informāciju par iespējamiem enerģijas ietaupījumiem.

(2) Energoauditā izmantotos datus to vēsturiskai analīzei energoaudita veicējs uzglabā 10 gadus.

(3) Energoaudita rezultātus pēc pieprasījuma nodod jebkuram energoefektivitātes pakalpojumu sniedzējam, kas noslēdzis līgumu ar energoefektivitātes pakalpojuma saņēmēju, izņemot gadījumus, kad līgumā starp energoaudita veicēju un pasūtītāju noteikts citādi.

(4) Atbildīgā ministrija informē valsts un pašvaldību sektoru un mazos un vidējos uzņēmumus (turpmāk - MVU) par energoauditu veikšanas un energopārvaldības sistēmas ieviešanas priekšrocībām.

(5) Atbildīgā ministrija informē sabiedrību par energoauditu ieguvumiem galalietotājiem.

**13. pants. Energoauditi lielajos uzņēmumos**

(1) Energoauditu lielajos uzņēmumos ir tiesīgs veikt un neatkarīgs eksperts uzņēmumu energoaudita jomā vai juridiska persona, kuru kvalifikācija atbilst lielo uzņēmumu energoauditēšanas normatīvo aktu prasībām.

(2) Lielo uzņēmumu ēku energoauditu ir tiesīgs veikt neatkarīgs eksperts ēku energoefektivitātes jomā.

(3) Neatkarīgam ekspertam uzņēmumu energoaudita jomā un juridiskai personai izvirzāmās kompetences prasības energoauditu veikšanai lielajos uzņēmumos, kompetences apliecināšanas kārtību, uzraudzības kārtību, kā arī kārtību, kādā veicams energoaudits lielajos uzņēmumos, nosaka Ministru kabinets.

(4) Lielajiem uzņēmumiem ir jāveic regulāri energoauditi. Šī prasība neattiecas uz lielajiem uzņēmumiem, ja tajos ir ieviesta energopārvaldības vai vides vadības sistēma kurā ietilpst energoaudita veikšana.

(5) Lielais uzņēmums ziņo atbildīgajai ministrijai par energoaudita veikšanu un konstatētajiem energoefektivitātes paaugstināšanas pasākumiem, kā arī katru gadu ziņo par ieviestajiem pasākumiem un tajos sasniegto enerģijas ietaupījumu.

(6) Lielais uzņēmums ievieš vismaz trīs energoauditā konstatētos energoefektivitātes paaugstināšanas pasākumus ar vislielāko energoauditā novērtēto enerģijas ietaupījumu vai ekonomisko atdevi.

(7) Par šajā pantā noteikto obligāto energoauditu neveikšanu lielajam uzņēmumam piemērojama Latvijas Administratīvo pārkāpumu kodeksā noteiktā atbildība.

**14. pants. Energoauditi mazos un vidējos uzņēmumos**

(1) Energoauditu MVU var veikt atsevišķi vai kā daļu no plašāka vides audita.

(2) Energoauditu MVU ir tiesīgi veikt:

1) neatkarīgs eksperts - persona, kurai ir normatīvajos aktos noteiktajā kārtībā apliecināta kompetence ēku energosertifikācijā un apkures katlu un gaisa kondicionēšanas sistēmu pārbaudē;

2) neatkarīgs eksperts uzņēmumu energoaudita jomā vai juridiska persona, kuras kompetence atbilst šā likuma 13. panta pirmās daļas prasībām.

**15. pants. Energoauditu uzskaite**

(1) Energoauditu veicēji katru gadu līdz 1. martam rakstiski iesniedz atbildīgajā ministrijā pārskatu par iepriekšējā kalendāra gadā veiktajiem energoauditiem. Pārskatā ietver informāciju par:

1) veikto energoauditu skaitu;

2) rūpnieciskās vai saimnieciskās darbības nozarēm atbilstoši saimniecisko darbību statistiskajai klasifikācijai (NACE 2. red.), kur veikts energoaudits;

3) identificētajiem prioritārajiem energoefektivitātes pasākumiem;

4) novērtēto enerģijas ietaupījuma potenciālu.

**V nodaļa. Enerģijas ražošanas, pārvades un sadales energoefektivitāte**

**16. pants. Siltumapgādes un aukstumapgādes efektivitāte**

(1) Izmaksu un ieguvumu analīzi komersants veic, ja:

1) tiek plānota jauna elektroenerģijas ražošanas iekārta, kuras kopējā ievadītā siltuma jauda vienāda vai lielāka par 1 MW – lai izvērtētu, kādas būtu izmaksas un ieguvumi, nosakot, ka minētajai iekārtai jādarbojas kā augstas efektivitātes koģenerācijas iekārtai;

2) tiek plānots būtiski modernizēt esošu elektroenerģijas ražošanas iekārtu, kuras kopējā ievadītā siltuma jauda ir vienāda vai lielāka par 1 MW – lai izvērtētu, kādas būtu izmaksas un ieguvumi, pārveidojot minēto iekārtu par augstas efektivitātes koģenerācijas iekārtu;

3) tiek plānota jauna vai būtiski modernizēta esoša rūpnieciskā iekārta, kuras kopējā ievadītā siltuma jauda ir vienāda vai lielāka par 1 MW un kura rada siltuma pārpalikumu izmantojamā temperatūrā – lai izvērtētu, kādas būtu izmaksas un ieguvumi, izmantojot siltuma pārpalikumus, lai apmierinātu ekonomiski pamatotu pieprasījumu, kā arī pieslēdzot minēto iekārtu centralizētās siltumapgādes vai aukstumapgādes tīklam;

4) tiek plānots jauns centralizētās siltumapgādes vai aukstumapgādes tīkls, vai esošā centralizētās siltumapgādes vai aukstumapgādes tīklā tiek plānota jauna enerģijas ražošanas iekārta, kuras kopējā ievadītā siltumjauda ir vienāda vai lielāka par 1 MW, vai ir paredzēts būtiski modernizēt šādu esošu iekārtu, – lai izvērtētu, kādas būtu izmaksas un ieguvumi, izmantojot netālu esošu rūpniecisku vai koģenerācijas iekārtu siltuma pārpalikumu.

(2) Kompetentās iestādes, kas izsniedz būvatļauju jauna centralizētās siltumapgādes vai aukstumapgādes tīkla izbūvei vai jaunas enerģijas ražošanas iekārtas izbūvei esošā centralizētās siltumapgādes vai aukstumapgādes tīklā, atļauju elektroenerģijas ražošanas jaudu palielināšanai vai jaunu elektroenerģijas ražošanas iekārtu ieviešanai vai piesārņojošās darbības atļauju vai būvatļauju šā panta pirmajā daļā minētajām iekārtām, ņem vērā izmaksu un ieguvumu analīzi.

(3) Efektīvas siltumapgādes un aukstumapgādes kritērijus, izmaksu un ieguvumu analīzes veikšanas kārtību, kā arī kārtību, kādā kompetentās iestādes ņem vērā izmaksu un ieguvumu analīzes rezultātus, nosaka Ministru kabinets.

**17. pants. Gāzes un elektroenerģijas infrastruktūras energoefektivitātes potenciāla novērtējums.**

(1) Atbildīgā ministrija veic izvērtējumu par gāzes un elektroenerģijas infrastruktūras energoefektivitātes potenciālu, kurā iekļauj vismaz šādu informāciju:

1) energoefektivitātes potenciāla novērtējums pārvadē, sadalē, saistībā ar slodzes vadību un savietojamību;

2) pieslēguma iespējas enerģijas ražošanas iekārtām, tai skaitā mikrokoģenerācijas iekārtām un elektroenerģijas ražošanas iekārtām ar jaudu mazāku par 50 kilovatiem;

3) apzinātie rentablie tīkla infrastruktūras energoefektivitātes paaugstināšanas pasākumi, to ieviešanas termiņi un attiecīgie finanšu ieguldījumi.

**Pārejas noteikumi**

1. Atbildīgā ministrija sagatavo informāciju par valsts energoefektivitātes rīcības plānu un iesniedz Eiropas Komisijai ne vēlāk kā līdz 2017. gada 30. aprīlim un 2020. gada 30. aprīlim.

2. Ikgadējo ziņojumu par valsts energoefektivitātes rīcības plāna izpildi atbildīgā ministrija sagatavo un iesniedz Eiropas Komisijai līdz katra gada 30. aprīlim.

3. Ministru kabinets līdz 2016. gada 1. janvārim izdod šā likuma 8. panta trešajā daļā minētos noteikumus. Līdz šo noteikumu spēkā stāšanās dienai ir spēkā attiecīgi Ministru kabineta 2011. gada 12. jūlija noteikumi Nr.555 „Noteikumi par kārtību, kādā noslēdz un pārrauga vienošanos par energoefektivitātes paaugstināšanu”.

4. Ministru kabinets līdz 2016. gada 1. janvārim izdod šā likuma 13. panta trešajā daļā minētos noteikumus. Līdz šo noteikumu spēkā stāšanās dienai ir spēkā attiecīgi Ministru kabineta 2013. gada 12. marta noteikumi Nr.138 „Noteikumi par rūpniecisko energoauditu”, ciktāl tie nav pretrunā ar šo likumu.

5. Ministru kabinets līdz 2016. gada 1. janvārim izdod šā likuma, 5. panta otrajā daļā, 9. panta ceturtajā daļā, 11. panta piektajā daļā un 16. panta trešajā daļā minētos noteikumus.

6. Šā likuma 11. panta prasības stājas spēkā no 2016. gada 1. janvāra.

7. Ar šā likuma spēkā stāšanos spēku zaudē Enerģijas galapatēriņa efektivitātes likums (Latvijas Vēstnesis, 2010, 27.nr.).

8. Līdz 2015. gada 30. jūnijam tiek nodrošināta šā likuma 17. panta prasību izpilde.

9. Šā likuma 13. panta ceturtajā daļā noteiktie energoauditi lielajiem uzņēmumiem ir jāveic līdz 2015. gada 5. decembrim un pēc tam ik pēc četriem gadiem pēc dienas, kad veikts iepriekšējais energoaudits.

10. Šā likuma 13. panta sestajā daļā noteiktos pasākumus lielais uzņēmums ievieš līdz 2020. gada 1. aprīlim.

11. Šā likuma 7. panta otrajā daļā noteiktās prasības stājas spēkā 2016. gada 1. jūlijā.

12. Šā likuma 7. panta trešajā daļā noteiktās prasības stājas spēkā 2017. gada 1. jūlijā attiecībā uz novadu pilsētu pašvaldībām, kurām 2015. gada 31. decembrī teritorijas attīstības līmeņa indekss ir lielāks par 0,5 un iedzīvotāju skaits pārsniedz 10 000.

13. Ministru kabinets līdz 2015. gada 17. novembrim apstiprina šā likuma 11. panta trešajā daļā minēto rīcības plānu.

**Informatīva atsauce uz Eiropas Savienības direktīvu**

Likumā iekļautas tiesību normas, kas izriet no Eiropas Parlamenta un Padomes 2012. gada 25. oktobra Direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK.

Iesniedzējs:

ekonomikas ministrs D.Reizniece-Ozola

Vīza:

valsts sekretāra pienākumu izpildītājs,

valsts sekretāra vietnieks J.Spiridonovs

10.03.2015. 10:00

3367

K.Beihmanis

67013260

Karlis.Beihmanis@em.gov.lv

I.Ozoliņa

67013175

Inguna.Ozolina@em.gov.lv

A.Pētersone

67013170

Andzela.Petersone@em.gov.lv

E.Pētersone

67013263

Eizenija.Petersone@em.gov.lv